|  |  |
| --- | --- |
| 2019. gada  Rīgā | Noteikumi Nr.  (prot.Nr. § ) |

**Noteikumi par valsts fondētās pensijas kapitāla izmantošanu**

Izdoti saskaņā ar Valsts fondēto pensiju likuma

3.¹ panta ceturto daļu un 8. panta piekto daļu

I. Vispārīgie jautājumi

1. Noteikumi nosaka kārtību:

1.1. kādā valsts fondēto pensiju shēmas (turpmāk – fondēto pensiju shēma) dalībnieks izdara izvēli par viņa fondētās pensijas kapitāla izmantošanu un norāda personu, kuras fondētās pensijas kapitālam šo kapitālu pievieno;

1.2. kādā Valsts sociālās apdrošināšanas aģentūra (turpmāk - aģentūra) un zvērināti notāri apmainās ar ziņām mantojuma lietā par to mirušo fondēto pensiju shēmas dalībnieku, kurš izdarījis izvēli par fondētās pensijas kapitāla mantošanu saskaņā ar Civillikumu;

1.3. kādā zvērināts notārs nosūta aģentūrai mantojuma apliecības informāciju un mantinieka iesniegumu;

1.4. kādā aģentūra administrē mirušā fondēto pensiju shēmas dalībnieka fondētās pensijas kapitāla pievienošanu viņa norādītās personas fondētās pensijas kapitālam un izmaksu mantiniekiem.

II. Fondēto pensiju shēmas dalībnieka izvēles izdarīšana

2. Fondēto pensiju shēmas dalībnieks iesniedz aģentūrā iesniegumu, kurā norāda vienu no Valsts fondēto pensiju likuma 3.1 panta pirmajā daļā noteiktajām fondētās pensijas kapitāla izmantošanas iespējām.

3. Ja fondēto pensiju shēmas dalībnieks izvēlējies fondētās pensijas kapitālu pievienot norādītās personas fondētās pensijas kapitālam, fondēto pensiju shēmas dalībnieks iesniegumā par izvēli par fondētās pensijas kapitāla izmantošanu norāda izvēlētās personas vārdu, uzvārdu un personas kodu.

4. Ja aģentūra, reģistrējot fondēto pensiju shēmas dalībnieka izvēli, konstatē, ka fondēto pensiju shēmas dalībnieka norādītā persona vēl nav valsts fondētās pensiju shēmas dalībnieks, aģentūra reģistrē fondēto pensiju shēmas dalībnieka izvēli un informē fondēto pensiju shēmas dalībnieku, ka gadījumos, kad norādītā persona fondēto pensiju shēmas dalībnieka nāves dienā nav valsts fondēto pensiju shēmas dalībnieks, valsts fondētās pensijas kapitāls tiks nodots mantošanai Civillikumā noteiktajā kārtībā.

5. Ja aģentūra, reģistrējot fondēto pensiju shēmas dalībnieka izvēli, konstatē, ka fondēto pensiju shēmas dalībnieka norādītajai personai fondētās pensijas shēmas dalībnieka konts ir slēgts sakarā ar viņas nāvi vai valsts vecuma pensijas piešķiršanu, aģentūra informē fondēto pensiju shēmas dalībnieku, ka norādīto personu nav iespējams reģistrēt un nepieciešams norādīt citu personu, vai ka fondēto pensiju shēmas dalībnieka nāves gadījumā fondētās pensijas kapitāls tiks izlietots saskaņā ar Valsts fondēto pensiju likuma 8. panta otrajā daļā noteikto.

6. Fondēto pensiju shēmas dalībnieks iesniegumu par fondētās pensijas kapitāla izmantošanu viņa nāves gadījumā var iesniegt aģentūrā personīgi, nosūtīt aģentūrai elektroniski (elektronisku dokumentu parakstītu ar drošu elektronisko parakstu) vai iesniegt, izmantojot elektronisko pakalpojumu valsts pārvaldes pakalpojumu portālā [www.latvija.lv](http://www.latvija.lv).

7. Aģentūra reģistrē fondēto pensiju shēmas dalībnieka izvēli un nodrošina, ka fondēto pensiju shēmas dalībniekam ir pieejama informācija par aģentūrā reģistrēto savu izdarīto izvēli vai pēdējo izdarīto izvēli, ja fondēto pensiju shēmas dalībnieks izvēli maina.

III. Mirušā fondēto pensiju shēmas dalībnieka fondētās pensijas kapitāla pievienošana viņa norādītās personas fondētās pensijas kapitālam

8. Ja mirušais fondēto pensiju shēmas dalībnieks bija izdarījis izvēli par fondētās pensijas kapitāla pievienošanu norādītās personas fondētās pensijas kapitālam, aģentūra pēc mirušā fondēto pensiju shēmas dalībnieka konta slēgšanas dienas 10 darba dienu laikā pievieno mirušā fondēto pensiju shēmas dalībnieka fondētās pensijas kapitālu norādītās personas fondētās pensijas kapitālam, pirms tam atskaitot Valsts fondēto pensiju likuma 3.¹ panta trešajā daļā noteikto kapitāla daļu un 8. panta pirmās daļas 1. punktā noteikto mirušā fondēto pensiju shēmas dalībnieka un norādītās personas saistību pret valsts sociālās apdrošināšanas speciālo budžetu un valsts pamatbudžetu, kas izriet no sociālās apdrošināšanas pakalpojumu, valsts sociālo pabalstu un izdienas pensiju pārmaksām.

9. Aģentūra informē mirušā fondēto pensiju shēmas dalībnieka norādīto personu par mirušā dalībnieka fondētās pensijas kapitāla pievienošanu. Ja fondētās pensijas shēmas dalībnieka vai norādītās personas saistības pret sociālās apdrošināšanas speciālo budžetu un valsts pamatbudžetu, kas izriet no sociālās apdrošināšanas pakalpojumu, valsts sociālo pabalstu un izdienas pensiju pārmaksām mirušā dalībnieka fondētās pensijas konta slēgšanas dienā pārsniedz pievienojamo fondētās pensijas kapitālu, aģentūra par to informē norādīto personu.

10. Ja mirušā fondēto pensiju shēmas dalībnieka norādītā persona ir mirusi līdz fondēto pensiju shēmas dalībnieka miršanas fakta reģistrācijas dienai vai nav valsts fondēto pensiju shēmas dalībnieks, aģentūra gaida zvērināta notāra pieprasījumu par mirušā fondēto pensiju shēmas dalībnieka izdarīto izvēli un rīkojas saskaņā ar Valsts fondēto pensiju likumā un šajos noteikumos noteikto par fondētās pensijas kapitāla mantošanu Civillikumā noteiktajā kārtībā.

11. Ja mirušā fondēto pensiju shēmas dalībnieka norādītā persona ir mirusi laika periodā no fondēto pensiju shēmas dalībnieka miršanas fakta reģistrācijas dienas līdz fondēto pensiju shēmas dalībnieka fondētās pensijas konta slēgšanas dienai, mirušā fondēto pensiju shēmas dalībnieka fondētās pensijas kapitāls tiek pievienots norādītās personas fondētās pensijas kapitālam.

12. Ja laika periodā no fondēto pensiju shēmas dalībnieka miršanas fakta reģistrācijas dienas līdz fondēto pensiju shēmas dalībnieka fondētās pensijas konta slēgšanas dienai aģentūra ir pieņēmusi lēmumu par vecuma pensijas piešķiršanu fondēto pensiju shēmas dalībnieka norādītajai personai no vēlāka datuma kā miršanas fakta reģistrācijas diena, mirušā fondēto pensiju shēmas dalībnieka fondētās pensijas kapitālu pievieno norādītās personas fondētās pensijas kapitālam.

IV. Fondētās pensijas kapitāla mantošana saskaņā ar Civillikumu

13. Zvērināts notārs, uzsākot mantojuma lietu, nosūta aģentūrai pieprasījumu par mantojuma atstājēja (mirušā fondēto pensiju shēmas dalībnieka) izdarīto izvēli par fondētās pensijas kapitāla izmantošanu. Pieprasījumā norāda:

13.1. mantojuma atstājēja (mirušā fondēto pensiju shēmas dalībnieka) personas kodu;

13.2. datumu, kad mantojuma atstājējs (fondēto pensiju shēmas dalībnieks) miris.

14. Aģentūra izskata zvērināta notāra pieprasījumu un mēneša laikā sniedz atbildi:

14.1. ja mantojuma atstājējs (mirušais fondēto pensiju shēmas dalībnieks) bija izvēlējies viņa fondētās pensijas kapitāla mantošanu saskaņā ar Civillikumu vai mirušā fondēto pensiju shēmas dalībnieka norādītā persona ir mirusi vai nav valsts fondēto pensiju shēmas dalībnieks, kurā norāda mantojuma atstājēja (mirušā fondēto pensiju shēmas dalībnieka):

14.1.1. personas kodu;

14.1.2. fondētās pensijas kapitālu (ņemot vērā Valsts fondēto pensiju likuma 3.¹ panta trešajā daļā noteikto);

14.1.3. saistības pret sociālās apdrošināšanas speciālo budžetu un valsts pamatbudžetu, kas izriet no sociālās apdrošināšanas pakalpojumu, valsts sociālo pabalstu un izdienas pensiju pārmaksām mirušajam fondēto pensiju shēmas dalībniekam;

14.2. ka mantojuma atstājējs nav identificējams kā sociāli apdrošināta persona vai mantojuma atstājējam (mirušajam fondēto pensiju shēmas dalībniekam) nav mantojama fondētās pensijas kapitāla, jo viņš nav valsts fondēto pensiju shēmas dalībnieks vai nav izvēlējies fondētās pensijas kapitālu nodot mantošanā saskaņā ar Civillikumu, vai mantojuma atstājēja (mirušā fondēto pensiju shēmas dalībnieka) fondētās pensijas kapitāls viņa nāves dienā nesasniedz 35% no valsts sociālā nodrošinājuma pabalsta apmēra.

15. Piecu darba dienu laikā pēc mantojuma apliecības izsniegšanas zvērināts notārs nosūta aģentūrai mantinieka mantojuma apliecībā norādīto informāciju un aģentūrai adresēta mantinieka iesnieguma informāciju.

16. Zvērināts notārs nosūta aģentūrai šādu mantojuma apliecībā un aģentūrai adresētā mantinieka – fiziskas personas iesniegumā norādīto informāciju:

16.1. mantojuma atstājēja (mirušā fondēto pensiju shēmas dalībnieka) personas kods;

16.2. mantinieka personas kods;

16.3. mantinieka vārds/vārdi;

16.4. mantinieka uzvārds;

16.5. mantinieka dzimšanas datums, ja nav personas koda;

16.6. mantojuma apliecības datums;

16.7. mantojuma apliecības numurs;

16.8. mantojuma daļa;

16.9. mantinieka iesnieguma reģistrācijas datums;

16.10. mantinieka izvēle:

16.10.1. mantojuma atstājēja (mirušā fondēto pensiju shēmas dalībnieka) fondētās pensijas kapitālu (vai kapitāla daļu) pārskaitīt mantinieka Latvijas Republikas kredītiestādes kontā;

16.10.2. mantojuma atstājēja (mirušā fondēto pensiju shēmas dalībnieka) fondētās pensijas kapitālu (vai kapitāla daļu) pievienot mantinieka fondētās pensijas kapitālam;

16.11. mantinieka konta numurs Latvijas Republikas kredītiestādē.

17. Ja mantinieks ir juridiska persona, aģentūrai adresētā mantinieka iesniegumā par fondētās pensijas kapitāla mantošanu norāda šādu informāciju:

17.1. juridiskās personas nosaukums;

17.2. reģistrācijas numurs (nodokļu maksātāja kods);

17.3. juridiskā adrese;

17.4. kontaktinformācija (tālrunis, e-pasta adrese);

17.5. juridiskās personas Latvijas Republikas kredītiestādes konta numurs.

18. Ja mantiniekam nav reģistrēta deklarētās dzīvesvietas adrese Latvijā vai mantinieks ir citas valsts juridiska persona, mirušā dalībnieka fondētās pensijas kapitālu var pārskaitīt uz mantinieka kontu citā valstī, un aģentūrai adresētā mantinieka iesniegumā par fondētās pensijas kapitāla mantošanu norāda šādu informāciju:

18.1. ārvalstu bankas vai kredītiestādes reģistrācijas valsts nosaukums vai kods;

18.2. ārvalstu bankas vai kredītiestādes nosaukums;

18.3. ārvalstu bankas vai kredītiestādes kods;

18.4. ārvalstu bankas vai kredītiestādes adrese;

18.5. ārvalstu bankas vai kredītiestādes konta numurs.

19. Kredītiestādes kļūdaini atgriezto maksājumu nosūtot mantiniekam atkārtoti, no atgrieztās izmaksājamās summas sedz komisijas izdevumus saskaņā ar Valsts fondēto pensiju likuma 8. panta pirmās daļas 5. punktā noteikto.

20. Zvērināts notārs aģentūrai adresēto mantinieka iesniegumu pievieno mantojuma lietai.

21. Informācijas apmaiņa starp zvērinātu notāru un aģentūru notiek elektroniski.

22. Aģentūra pēc mantojuma apliecības informācijas un mantinieka (pirmā mantinieka, ja manto vairākas personas) iesnieguma informācijas saņemšanas slēdz mirušā dalībnieka fondētās pensijas kontu un ne vēlāk kā mēneša laikā pārskaita mantojuma atstājēja (mirušā fondēto pensiju shēmas dalībnieka) fondētās pensijas kapitālu (vai kapitāla daļu) uz mantinieka iesniegumā norādīto kredītiestādes kontu vai pievieno mantinieka fondētās pensijas kapitālam, pirms tam atskaitot no summas mantojuma atstājēja (fondēto pensiju shēmas dalībnieka) un mantinieka saistības saskaņā ar Valsts fondēto pensiju likuma 8. panta pirmās daļas 1. punktā noteikto.

23. Ja mantinieka saistības pret sociālās apdrošināšanas speciālo budžetu un valsts pamatbudžetu, kas izriet no sociālās apdrošināšanas pakalpojumu, valsts sociālo pabalstu un izdienas pensiju pārmaksām saskaņā ar likumu „Par valsts sociālo apdrošināšanu”, mirušā dalībnieka fondētās pensijas konta slēgšanas dienā pārsniedz mantoto fondētās pensijas kapitālu (vai kapitāla daļu), aģentūra par to informē mantinieku.

24. Ja fondētās pensijas kapitālu manto vairāki mantinieki, noapaļošanas starpība gulstas uz mantinieku, kuram pēdējam tiek pārskaitīta mantotā fondētās pensijas kapitāla daļa.

25. Ja mantojuma lieta tiek risināta tiesā vai mantinieki slēdz mantojuma sadales līgumu, aģentūra pārskaita mantiniekam pienākošos fondētās pensijas kapitālu (vai kapitāla daļu) mēneša laikā no dienas, kad spēkā stājies tiesas spriedums iesniegts aģentūrā, vai dienas, kad aģentūrā saņemts notāra apstiprināts mantojuma sadales līgums.

**V. Noslēguma jautājumi**

26. Līdz informācijas apmaiņai tiešsaistes režīmā starp aģentūru un zvērinātiem notāriem aģentūra ne retāk kā reizi nedēļā nosūta zvērinātu notāru padomei informāciju par visiem fondēto pensiju shēmas dalībniekiem, kas miruši pēc 2020. gada 1. janvāra un bija izvēlējušies fondētās pensijas kapitālu atstāt mantošanā Civillikumā noteiktajā kārtībā.

27. Noteikumi stājas spēkā 2020. gada 1. janvārī.

Ministru prezidents Arturs Krišjānis Kariņš

Labklājības ministre Ramona Petraviča